Maja Panduro (S), 2012-02-21:
Det er jo sådan lidt mærkeligt at stå her i dag og have den her diskussion på den her måde.
Men mens jeg husker det, og inden jeg går i gang med min tale, vil jeg bare lige sige til hr. Bent Bøgsted, at han havde ret, da han korreksede mig.
Det er ikke i Frederikshavn, man er i gang med at bygge.
De tre steder, man er i gang med at bygge, er i Haderslev, i Holstebro og i Vordingborg.
Det er nemlig helt rigtigt, at i Frederikshavn havde man nogle bygninger i forvejen.
Men det ændrer ikke ved, at de netop er kommet ganske langt med etableringen af det her, for det er jo næsten 2 år siden, at man besluttede det.
Det er jo en af grundene til, at det virker sådan helt barokt, at vi nu skal opleve Venstre stå her og sige, at vi skal tage bekymringerne alvorligt, og at, puha, man er ikke sikker.
Altså, man kunne også have taget de høringssvar, der kom for 2 år siden, alvorligt; de bekymringer, som vi sandelig ikke gik stille med dørene med dengang, og hvilket høringsparterne heller ikke gjorde.
Men det ville man ikke.
Det her skulle partout hastes igennem med vold og magt.
Så er det jo sådan, at når man vinder valget, vinder ansvaret for at lede Danmark, så overtager man det her ansvar, og så overtager man også nogle gange noget arvegods i tilgift.
Noget af det er godt, og noget af det er skidt.
Dengang i 2010, hvor den tidligere regering, Venstre og Konservative sammen med Dansk Folkeparti og Liberal Alliance vedtog at etablere Udbetaling Danmark og centralisere den objektive sagsbehandling, stemte vi imod.
Det er ikke nogen hemmelighed.
Det synes vi faktisk er en god og rigtig og vigtig prioritering.
Det sagde vi også allerede dengang.
Men vi stemte imod, fordi vi var bekymrede for, om man gjorde det forhastet.
Vi tiggede om, at man tænkte sig grundigere om, og at man lyttede til nogle af bekymringerne, altså ikke hastede så meget igennem.
Vi appellerede dengang voldsomt til både Venstre og til deres partnere.
Lige lidt hjalp det.
Man tvang forslaget igennem.
Så står vi nu i en situation, hvor Udbetaling Danmark reelt er etableret.
Rammerne er vældig klart defineret i etableringsloven, som man vedtog i 2010, og i den aftale, som man lavede fra den tidligere regerings side samme Dansk Folkeparti og sammen med Kommunernes Landsforening i øvrigt.
Processen med at overflytte og efteruddanne medarbejdere er også i gang, og byggeriet af centre i Haderslev og Holstebro og Vordingborg er også i gang.
Det betyder, at hvis vi nu vil rulle det hele tilbage, bliver det meget, meget omkostningsfuldt.
De penge vil vi skulle finde et andet sted.
Derfor er det jo meget godt, at Venstre nu er vældig bekymrede, men man kunne have ønsket sig, at de havde været det dengang.
Der er så sket det siden, at der er gået noget tid.
I virkeligheden skulle det her have været vedtaget allerede i 2011, og vi har nu fået lidt længere tid til at arbejde med det.
Vi har også fået en ny regering.
Der er også sket det, at Kommunernes Landsforening selv har været inde og regne efter på den beregningsmodel, man brugte dengang, og som var noget af det, vi var bekymrede for.
Og Kommunernes Landsforening bekræfter med deres nye beregninger, at de stadig væk mener, at tallene holder.
De mener, at man kan finde de 300 mio. kr. i besparelse, som der er lagt op til i modellen.
Det bekræfter ATP, som skal være implementeringsorganisationen, også.
Og så har jeg det egentlig sådan, at selv om det ikke er mig selv, der har indgået den aftale, synes jeg, at det ville være meget klædeligt, at det store parti, Venstre, som indgik aftalen med Kommunernes Landsforening i sin tid, stod på mål for den.
Men jeg har det også sådan, at kommunerne jo i udgangspunktet skal kunne regne med de aftaler, de indgår med regeringer, også selv om vi så vinder valget.
Og de siger klart, at de stadig regner med, at tallene holder.
ATP siger, at de står på mål for den her model.
Vi har jo faktisk alle sammen i satspuljeforligskredsen skruet op for netop hjælpen til digitalisering til vores ældre medborgere, som kan have det svært.
Vi har fået slået helt fast, at man selvfølgelig stadig væk skal kunne henvende sig hos kommunen, hvis man har det vanskeligt med digitaliseringen.
Det bliver der afsat penge til at kommunerne stadig skal kunne.
Men det, vi oplever nu, er faktisk, at det ikke virker, som om det bliver svært at rekruttere.
80 pct. af medarbejderne har sagt, at de regner med gerne at ville flytte med, og de har i øvrigt også fået den melding, at de vil kunne få det center og de arbejdsområder, som de har ønsket sig.
Efteruddannelsen er i gang.
Jeg synes stadig væk, at der er grund til at følge det her meget nøje.
Jeg synes, der er masser af grunde til, at vi, hvis vi etablerer det, følger det meget nøje.
For det er en kæmpeforandring, som blev vedtaget dengang i 2010 af den tidligere regering, men jeg tror også, det bliver godt, hvis det lykkes for os, og vi må jo tro på det, når vores aftaleparter fra KL og ATP siger det.
Det er ubetinget godt at kunne flytte ressourcer fra papirarbejde og over til kerneopgaverne, til pleje og omsorg.
Jeg tror faktisk, at lige præcis når det kommer til socialt bedrageri, vil vi med netop den her model, hvor vi kan bruge Udbetaling Danmark til at sammenkøre registre til at lave en anden form for overvågning af data, end vi har kunnet tidligere, have mulighed for at kunne gøre en forskel.
Jeg håber, at vi alle sammen kan være enige om at følge det meget nøje.
Jeg håber, at man også fra den tidligere regerings side vil have så meget respekt for de aftaler, man selv har indgået, at man vil stå ved den aftale, man har indgået med Kommunernes Landsforening.
Kommunernes Landsforening står på mål for den her model, ATP, som skal implementere den, står på mål for den her model.
Der er indgået en aftale, og derfor støtter Socialdemokraterne også de her lovforslag og ser frem til det videre arbejde.